BRATISLAVA 14. novembra (SITA) - Nepriaznivý vývoj v hospodárení Sociálnej poisťovne (SP) podľa ministra financií Ivana Mikloša nevytvára priestor na zníženie odvodového zaťaženia na Slovensku. Reagoval tak na aktuálne odhady rezortu, podľa ktorých by mala SP oproti schválenému rozpočtu na tento rok, ktorý predpokladal kladné hospodárenie poisťovne v bežnom roku na úrovni 3,405 mld. Sk, dosiahnuť na konci decembra deficitné hospodárenie v bežnom roku vo výške 3,418 mld. Sk. "Ak by bol vývoj v Sociálnej poisťovni podľa predpokladaného rozpočtu na tento rok, vytvoril by sa priestor na zníženie deficitu verejných financií, na zvýšenie výdavkov v kľúčových oblastiach, na zníženie daní alebo na zníženie odvodov," uviedol Mikloš na tlačovej besede. Minister financií však považuje zníženie deficitu verejných financií za dôležitejší krok, ako zníženie odvodov.
Zhoršenie hospodárenia SP oproti plánom o 6,823 mld. Sk podľa Ministerstva financií SR (MF) spôsobilo aj vyplatenie jednorazovej tisíckorunovej kompenzácie pre dôchodcov v celkovej výške 1,25 mld. Sk a nižší výber poistného od štátu na úrovni 598 mil. Sk. Naopak, zavedenie uplatňovania odvodového bonusu na starobné poistenie vo výške 0,5 % za každé nezaopatrené dieťa len pre jedného rodiča zvýši príjmy SP o 719 mil. Sk. "Zvyšných 5,7 mld. Sk bude mať na svedomí prílišný optimizmus pri tvorbe rozpočtu poisťovne a meškanie predpisovania dlžného poistného," uvádza rezort financií. Výber poistného od ekonomicky aktívnych osôb by mal byť aj napriek mierne priaznivejšiemu makroekonomickému vývoju o 958 mil. Sk nižší, ako predpokladal rozpočet SP na tento rok.
Odhadovaný deficit SP v bežnom roku však nezohľadňuje opatrenia, ktoré SP prijala od polovice októbra na riešenie nepriaznivej situácie v hospodárení poisťovne. Medzi ne patrí odpustenie penále dlžníkom, ktorí SP uhradia dlžné poistné vo výške istiny a predpísanie dlžného poistného tým platiteľom, ktorí neodviedli poistné vôbec alebo ho odviedli v nesprávnej výške. "Tieto opatrenia by mohli priniesť do rozpočtu poisťovne do konca tohto roka do 2 mld. Sk," odhaduje rezort financií.
Ak by aj SP dosiahla v bežnom roku odhadovaný deficit na úrovni 3,4 mld. Sk, vďaka prevodu prebytočných prostriedkov z minulých rokov a zdrojom poukázaným SP zo zaniknutého Národného úradu práce v celkovej výške 16,45 mld. Sk celkové hospodárenie poisťovne by ku koncu decembra skončilo s prebytkom vyše 13 mld. Sk.